钦定古今图书集成/理学汇编/字学典/第054卷 > 《宣和书谱》 > 《八分书叙论》
## 钦定古今图书集成/理学汇编/字学典/第054卷 > 《宣和书谱》 > 《八分书叙论》

为八分之说者多矣。一曰东汉上谷王次仲以隶字
改为楷法，又以楷法变八分，此蔡希综之说也。一曰
去隶字，八分取二分，去小篆二分取八分，故谓之“八
分。”此蔡琰述父中郎邕语也。前世之善书，类能言其
书矣。然而自汉以来至于唐，千百载间，金石遗文之
所载，特存篆、隶、行、草，所谓八分者何有？至唐则八分
书始盛，其典刑盖类隶而变方广，作波势，不古不严，
岂在唐始有之耶？杜甫作《八分歌》，盛称李潮、韩择木、
蔡有邻，是皆唐之诸子，而今所存者又皆“唐”字，则希
综、蔡琰之论安在哉？盖古之名称，与今或异。今所谓
正书，则古所谓隶书，今所谓隶书，则古所谓八分。至
唐则犹有隶书中别为八分以名之。然则唐之所谓
“八分”者，非古之所谓“八分”也。今御府所藏八分者四
人：曰张彦远、曰贝冷该、曰于僧翰、曰释灵该。是四子
俱唐人，则知今之八分出于唐明矣。故不得不辨以
诏后世云。